Süsiniknanotorude suurimad ärilised rakendused on praegu lameekraaniga telerites ja arvutimonitorides. Süsiniknanotorude kasutamine toodetes võimaldab muuta need hoopis tugevamaks ja kergemaks (näiteks hokikepid, tennisereketid), kuna süsiniknanotorud on terasest sada korda tugevamad. Nanokomposiitseid  materjale kasutab firma General Motors ka Hummeris. Üldse on süsiniknanotorude tootjaid maailmas 40, neist 26 Ühendriikides. Firma IDTechEx andmetel toodetakse Põhja-Ameerikas peamiselt monokihilisi nanotorusid, ent Aasias, kus suurim tootja on Jaapan ja seejärel Hiina, ning Euroopas peamiselt mitmekihilisi nanotorusid. Suurimad tootjad on firmad Showa Denko, Mitsui ja Hodogaya Chemical. Saksamaa suurima nanotorude tootja Bayer MaterialScience'i tootmisvõimsus on 200 tonni aastas, mille trumpab peagi üle  firma Nanocyl, mis annab eeloleval suvel Belgias käiku süsiniknanotorude tootmisliini aastavõimsusega 400 tonni.